Ceddanne Rafaela

Ceddanne Chipper Nicasio Marte (Dani) Rafaela (☆ 18 di sèptèmber 2000 na Willemstad, Kòrsou) ta un pelotero profeshonal di Kòrsou. E ta hunga den posishon di senterfielder pa e ekipo Boston Red Sox den MLB na Merka. El a hasi su debut den MLB na 2023.

 Bida i karera 
Ceddanne Rafaela a nase na Kòrsou komo yu di Recheline i Cezan Rafaela. Na 2012 el a partisipá den e selekshon di Kòrsou den Little League World Series, representando e region karibense. Na yüli 2017 el a firma ku Boston Red Sox komo agente internashonal liber. El a debutá profeshonalmente na 2018 ku e Liga dominikano di zomer di Red Sox. Na 2019, el a hunga pa Gulf Coast Red Sox i Lowell Spinners. Rafaela no a hunga den 2020 pa motibu di kanselashon di e temporada di Liga Menor pavia di e pandemia di COVID-19. Na sèptèmber 2022 el a sali hungadó di aña den Liga Menor di Red Sox.

Na yanüari 2023, Rafaela a ser posishoná na e di 71 lugá riba e lista di e top 100 prospektonan di beisbòl di "Baseball America". Dia 13 di mei, Rafaela a fiha un rèkert di frankisia despues di a hòrta seis base den un wega kontra e Somerset Patriots - na prinsipio el a ser kreditá ku shete hòrta, pero un a ser kita pa motibu di indiferensia defensivo. Dia 28 di ougùstùs, el a hasi su debut den MLB. 

Rafaela a wòrdu inkluí komo parti di e roster di e dia di apertura di Boston pa kuminsá e temporada di 2024. Dia 8 di aprel 2024, Rafaela a firma un kontrato di ekstension ku Red Sox di $50 mion pa ocho aña, ku ta pone ku e lo keda den e ekipo te ku temporada 2031.

 Link eksterno 
 Ceddanne Rafaela #43 riba MLB.com

Category:Kòrsou
Category:Hende
Category:Beisbolista